Video: Werkherstelprogram van miljarde rande ingestelFoto: Jacek Dylag/Unsplash.com Solidariteit het ’n Werkherstelprogram met ’n begroting van R4,7 miljard bekend gestel. Die program gaan oor die volgende vyf jaar ingestel word. Volgens Solidariteit is die Werkherstelprogram ontwikkel in reaksie op die versnelling van staatsverswakking en druk op die ekonomie en werkskepping weens die Covid-19-inperkingsregulasies. Solidariteit beskryf dit as ’n massiewe selfhelpprogram uit die gemeenskap, vir die gemeenskap. Die slagspreuk van die veldtog is: Ons sal self. Die program word deur verskeie werk- en opleidingsinstellings van die groter Solidariteit Netwerk van Werk moontlik gemaak. Dit sluit nuwe arbeidsverhoudingeprosesse, ’n netwerk van beroepsgildes, ’n interaktiewe werksplatform, welstandprogramme, studiehulp en omvattende opleidingsplanne in. Nuwe kampusse vir Sol-Tech en Akademia en ’n nuwe Afrikaanse skoolstelsel van wêreldformaat vorm alles deel van die omvattende planne. Begrotings en strukture is heraangepas om die versnelling van planne moontlik te maak. “Covid-19 het agteruitgang versnel, maar daar was reeds strukturele probleme voor Covid-19. Ons plan kan dus nie ’n korttermynreaksie op Covid-19 wees nie, maar eerder met langtermyn- strukturele probleme in die land werk,” het dr. Dirk Hermann, bestuurshoof van Solidariteit, gesê. “Die Solidariteit Werkherstelprogram is die grootste opstaanprogram in die 118 jaar lange bestaan van Solidariteit. Covid-19 het die regering finaal ontmasker. Ons kan nie meer op die staat staatmaak nie. Die gemeenskap moet self verantwoordelikheid neem.” Die Solidariteit Werkherstelprogram is gevestig op drie bene, naamlik werk, welstand en opleiding. Solidariteit-personeel gaan heropgelei word om vir werkherstel tydens kollektiewe bedinging te onderhandel. Solidariteit het ook bekend gemaak dat hy ’n netwerk van gildes gaan stig. Beroepsgemeenskappe gaan help dat jongmense toegang tot beroepe verkry en gaan self verantwoordelikheid neem vir werkherstel in die beroep. ’n Nuwe interaktiewe werkplatform is ook op pad. Werk, mentorskappe, internskappe, opleiding en dienste gaan op dié platform gefasiliteer word. Solidariteit Helpende Hand het ’n welstandbarometer ontwikkel om te help om mense op alle vlakke gesond te hou. Die Werkherstelprogram fokus dus nie net op werk nie, maar ook op die mense wat die werk verrig. Die groot fokus van die Werkherstelprogram is opleiding. Die Solidariteit Skoleondersteuningsentrum gaan verantwoordelikheid neem om te help om Afrikaanse onderwys van wêreldformaat nou en vir die toekoms te verseker. Sol-Tech het bekend gemaak dat sy nuwe kampus reeds in 2021 gereed gaan wees en dat die proses om koshuise te bou reeds begin het. Akademia gaan in 2021 voltydse eerstejaars op die Centurion-kampus ontvang en beplan om ’n nuwe kampus van R1,5 miljard te bou. Die Solidariteit Helpende Hand Studiefondssentrum gaan in 2021 meer as R40 miljoen in die vorm van studiefondse uitbetaal. Die instellings binne die groter Solidariteit Netwerk van Werk wat die program moontlik maak, sluit in Solidariteit, die Solidariteit Skoleondersteuningsentrum, die eiendomsmaatskappy Kanton, Akademia, Sol-Tech, Bo-Karoo Opleiding, S-leer, Solidariteit Helpende Hand Studiefondssentrum, SFD, die Solidariteit Boufonds en die Solidariteit Beleggingsmaatskappy. ’n Nuwe Afrikaanse lied, “Ons sal self”, wat deur 16 van die land se voorste sangers opgeneem is, is ook bekendgestel. Kyk die regstreekse uitsending van die program hier: Virtuele bekendstelling: Werkherstelprogram loodsing KYK DIE BEKENDSTELLING HIER! #OnsSalSelf Die Werkherstelprogram is Solidariteit se unieke oplossing tot ’n volhoubare toekoms. Afrikaners se voortbestaan rus op drie pilare: werk, welstand en opleiding. Kom wees deel van ons eie oplossing. Skryf jou naam op! Klik hier: https://solidariteit.co.za/werkherstelprogram-gids/ Posted by Solidariteit on Thursday, October 8, 2020